《无尽上人东林禅居》
唐代·李颀

草堂每多暇，时谒山僧门。所对但群木，终朝无一言。

我心爱流水，此地临清源。含吐山上日，蔽亏松外村。

孤峰隔身世，百衲老寒暄。禅户积朝雪，花龛来暮猿。

顾余守耕稼，十载隐田园。萝筱慰舂汲，岩潭恣讨论。

泄云岂知限，至道莫探元。且愿启关锁，于焉微尚存。

作者简介：李颀(690-751)，汉族，东川（今四川三台）人（有争议），唐代诗人。少年时曾寓居河南登封。开元十三年进士，做过新乡县尉的小官，诗以写边塞题材为主，风格豪放，慷慨悲凉，七言歌行尤具特色。